**Direcția Generală Deșeuri și Situri Contaminate**

**Nr. înreg.** **DGDSC/111489/13.06.2023**

**Referat de aprobare**

**al proiectului de Ordin al ministrului mediului, apelor și pădurilor**

**pentru aprobarea simbolului care indică apartenenţa la sistemul de garanţie-returnare**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare al proiectului de ordin al ministrului mediului, apelor și pădurilor pentru aprobareasimbolului care indică apartenenţa la sistemul de garanţie-returnare*.*

Baza legală a proiectului de ordin supus aprobării o constituie prevederile art. 24 alin. (4) din Hotărârea Guvernului nr. 1074/2021 privind stabilirea sistemului de garanţie-returnare pentru ambalaje primare nereutilizabile, republicată, cu modificările ulterioare.

Potrivit art. 24 alin. (4) din Hotărârea Guvernului nr. 1074/2021, republicată, cu modificările ulterioare, „*Simbolul care indică apartenenţa la sistemul de garanţie-returnare va fi aprobat prin ordin al ministrului mediului, apelor şi pădurilor pe baza propunerii elaborate de administratorul SGR, care va îndeplini formalităţile necesare pentru dobândirea drepturilor de proprietate intelectuală aferente şi transferarea acestora, în termen de maximum un an de la înregistrarea lor, către autoritatea centrală de mediu, care va deţine aceste drepturi.”*

În baza prevederilor anterior menționate, RetuRO Sistem de Garanție Returnare S.A. a propus prin adresa nr. 110/30.05.2023, înregistrată în cadrul Ministerului Mediului, Apelor și Pădurilor cu nr. R/15659/31.05.2023, aprobarea simbolurilor a două mărci ( desemnate și prin cuvintele „AMBALAJ CU GARANȚIE”) prin ordin al ministrului mediului, apelor și pădurilor.

Prima dintre aceste mărci a fost deja înregistrată la Oficiul de Stat pentru Invenţii şi Mărci, denumit în continuare *OSIM*, conform certificatului de înregistrare a mărcii nr. 190344, în timp ce a doua, se află în cursul procedurii de înregistrare la această autoritate publică, conform dovezii depunerii cererii de marcă nr. M 2023 004890 din 17.05.2023, transmisă de către RetuRO Sistem de Garanție Returnare S.A. în atenția Ministerului Mediului, Apelor și Pădurilor.

În consens cu cele menționate, prin proiectul de ordin se propune spre aprobare doar simbolul mărcii înregistrată la OSIM, conform certificatului de înregistrare a mărcii nr. 190344.

Potrivit cerinţelor prevăzute de art. 24 alin. (4) din Hotărârea Guvernului nr. 1074/2021, republicată, cu modificările ulterioare, marca deja înregistrată fusese anterior cesionată Ministerului Mediului, Apelor şi Pădurilor, prin contractul de cesiune din 9 martie 2023 şi, ulterior licenţiată către RetuRO Sistem Garanţie Returnare S.A.

Aceleaşi formalităţi contractuale vor fi realizate şi cu privire la a doua marcă, aflată în prezent în curs de înregistrare la OSIM.

Față de cele de mai sus și ținând seama de motivele invocate, vă rugăm să analizați și să aprobați proiectul de **Ordin al ministrului mediului, apelor și pădurilor pentru aprobarea simbolului care indică apartenenţa la sistemul de garanţie-returnare**.

Cu deosebită considerație,

**Director General**

**Cosmin Dorin TEODORU**

Elaborat:

Ecaterina Gîldău,consilier, Direcția Generală Deșeuri și Situri Contaminate

Ion Nae Mușetoiu, consilier, Direcția Generală Deșeuri și Situri Contaminate